M E S T O   Š A Ľ A

Organizácia sociálnej starostlivosti mesta Šaľa

Mestské zastupiteľstvo v Šali

**Materiál číslo B 1/7/2023**

**Transformačný plán vybraných zariadení Organizácie sociálnej starostlivosti mesta Šaľa**

Návrh na uznesenie:

Mestské zastupiteľstvo v Šali

## **prerokovalo**

Transformačný plán vybraných zariadení Organizácie sociálnej starostlivosti mesta Šaľa,

1. **schvaľuje**

Transformačný plán vybraných zariadení Organizácie sociálnej starostlivosti mesta Šaľa.

**Spracoval:** **Predkladá:**

RSDr. Ľubor Gáll v. r. RSDr. Ľubor Gáll v. r.

riaditeľ OSS riaditeľ OSS

Predložené mestskému zastupiteľstvu 26. októbra 2023

**Dôvodová správa**

V marci 2022 sa Organizácia sociálnej starostlivosti mesta Šaľa úspešne zapojila do 5. cyklu Národného projektu Deinštitucionalizácia zariadení sociálnych služieb – Podpora transformačných tímov ITMS2014-312041R446 (ďalej len „NP DI-PTT“), ktorý realizovala Implementačná agentúra Ministerstva práce sociálnych vecí a rodiny Slovenskej republiky v spolupráci s partnermi: **Radou pre poradenstvo v sociálnej práci**, **Slovenskou úniou podporovaného zamestnávania** a Fakultou architektúry a dizajnu STU – **Výskumným a školiacim centrom bezbariérového navrhovania – CEDA.**

Tento projekt sa realizoval vďaka podpore z Európskeho sociálneho fondu a Európskeho fondu regionálneho rozvoja v rámci Operačného programu Ľudské zdroje. Od augusta 2018 sa zapojilo v rámci piatich cyklov 93 zariadení sociálnych služieb zo všetkých regiónov Slovenska. Cieľom projektu bola intenzívna podpora zamestnancov a zriaďovateľov zariadení sociálnych služieb v ich príprave na proces transformácie ich zariadení, ktorej výsledkom sú transformačné plány zapojených zariadení.

V rámci projektu bolo zapojeným subjektom poskytované poradenstvo, konzultácie, supervízie a vzdelávanie v rámci certifikovaných kurzov, informačných seminárov a tematických workshopov. Vzdelávanie bolo zamerané na rôzne oblasti deinštitucionalizácie, najmä na riadenie zmien počas procesu transformácie zariadení, prípravu zamestnancov zariadení na zmenu prístupu k prijímateľom sociálnych služieb (dôraz na individuálny prístup), na oboznámenie sa s princípmi univerzálneho navrhovania v architektúre, na predstavenie nových foriem práce s prijímateľmi, ktoré sú zamerané na aktivizáciu a rozvoj pracovných zručností s cieľom začleniť ich do pracovného procesu. Súčasťou projektu bolo aj dôkladné hodnotenie pripravenosti jednotlivých zariadení na proces transformácie a informačná kampaň, ktorá sa realizovala najmä prostredníctvom komunitných aktivít s cieľom vytvárať pozitívne vzťahy v lokalite, v ktorej bude proces deinštitucionalizácie prebiehať. Všetky uvedené aktivity sa realizovali aj v podmienka OSS mesta Šaľa.

Aj vďaka národnému projektu sa na Slovensku postupne napĺňa [Dohovor o právach osôb so zdravotným postihnutím](https://www.employment.gov.sk/files/slovensky/uvod/legislativa/socialna-pomoc-podpora/dohovor-osn-pravach-osob-so-zdravotnym-postihnutim-opcny-protokol-sk-aj.pdf), ktorý kladie dôraz na zabezpečenie rovnakých práv všetkých osôb so zdravotným postihnutím, vrátane ich práva na život v spoločenstve s rovnakými možnosťami a voľbami ako majú ostatní ľudia. Zabezpečiť im to má proces transformácie sociálnych služieb, ktorý nazývame deinštituciona­lizácia prinášajúca týmto ľuďom viac ľudskosti, bezpečnosti, ale hlavne viac nezávislosti, dôstojnosti a slobody v ich rozhodnutiach a živote. Hlavne počas pandémie vyplávali na povrch dlho neriešené problémy v sociálnych službách. Tragické príbehy osôb so zdravotným znevýhodnením a seniorov, požiar v domove sociálnych služieb, ktorého zamestnanci neboli schopní zachrániť životy všetkých svojich klientov, či dlhé týždne trvajúca izolácia klientov za múrmi zariadení, bez možnosti vidieť sa so svojimi najbližšími, odhalili nepríjemnú pravdu a poukázali na skutočnosť, že ani pri najlepšej vôli všetkých zainteresovaných veľkokapacitné zariadenia sociálnych služieb nie sú vhodné pre bežný život človeka. A práve tu prichádza možná zmena v poskytovaní sociálnych služieb, ktorá môže vytvoriť nové, lepšie a kvalitnejšie podmienky pre život ľudí so zdravotným postihnutím a seniorov.

[Deištituciona­lizácia](https://www.npdi.gov.sk/co-je-deinstucionalizacia/index.html?csrt=16111012437162759298) je proces, ktorý chce ľuďom z týchto zariadení poskytnúť komunitné sociálne služby. Z obrovských neúčelových budov na okraji miest a dedín sa osoby so zdravotným znevýhodnením a seniori presťahujú bližšie a budú bývať v bežnej spoločnosti. Nejde len o vizuálnu zmenu bývania, títo ľudia sa stanú súčasťou komunity, v ktorej budú žiť slobodnejší, nezávislejší život a budú naplnené ich fyzické, psychické a duchovné potreby.

Deinštituciona­lizácia sa týka aj aktivizácie prijímateľov sociálnych služieb a ich zamestnávania. Dochádza k zmene z pasívne organizovaných činnosti na cielenú a na klienta zameranú podporu formou sociálnej a pracovnej rehabilitácie a aktivizácie. Cieľom je, aby klient participoval na výbere aktivít, aby si udržal nadobudnuté schopnosti a zručnosti, podporili sa aktivity, v ktorých chce byť užitočný a podľa možností jeho zamestnanie a finančná nezávislosť.

Mnohí klienti sa dnes nedokážu pohybovať ani len v rámci zariadenia, nieto ešte, aby sa samostatne dostali von z budovy. Pripravované zmeny sa preto týkajú aj fyzického prostredia, v ktorom sa dnes sociálne služby poskytujú tak, aby mohli žiť v prostredí, ktoré je bezpečné a bezbariérovo prístupné, aby boli samostatnejší a nemuseli neustále čakať na asistenciu. Zmena sa významne dotýka aj zamestnancov zariadení sociálnych služieb. Motiváciou projektu je nielen zmena kvality života klientov, ale aj výrazne zlepšenie pracovných podmienok zamestnancov. Prostredie, v ktorom pracujú a pracovné podmienky im neumožňujú, aby sa individuálne venovali klientovi. Odvádzajú neuveriteľne ťažkú prácu, pravdou však je, že namiesto toho, aby poskytovali odborné služby súvisiace s individuálnym rozvojom klientov zariadení, väčšinu času im pomáhajú presúvať sa v bariérových priestoroch z miesta na miesto.

Väčšinu uvedených skutočností a tienistých stránok súčasnej úrovne aj nami poskytovaných sociálnych služieb sme si v transformačným tíme OSS uvedomili až počas aktivít absolvovaných v rámci NP DI-PTT. Do projektu nebola zapojená OSS ako organizačný celok, ale vybrané zariadenia, ktorými sú Zariadenie pre seniorov, Domov sociálnych služieb a Útulok. Členmi vytvoreného transformačného tímu OSS vedeného riaditeľom sa stali vedúci zamestnanci a sociálni pracovníci zapojených zariadení sociálnych služieb. Členovia transformačného tímu plne využíval možnosti odbornej prípravy absolvovaním cyklov vzdelávania, konzultácií, supervízie, či poznávania zahraničných skúseností. Tímovou prácou s podporou konzultantov hľadali optimálne riešenia deinštitucionalizácie troch zariadení zapojených do projektu. V rámci tvorby Transformačného plánu OSS identifikovali potreby cieľových skupín, ktorými sú prijímatelia poskytovaných sociálnych služieb v seniorskom veku, prijímatelia s ťažkým zdravotným postihnutím i prijímatelia v nepriaznivej sociálnej situácii odkázaní na služby krízovej intervencie.

Pri tvorbe transformačného plánu sme postupovali v súlade s platnou metodikou projektu. Jeho kapitoly 1. až 4. popisujú súčasnú situáciu, analyzujú potreby súčasných prijímateľov v zariadeniach a zdroje v komunite. Ťažiskom celého transformačného plánu je kapitola 5 - Nové služby. Je logickým vyústením vykonanej analýzy potrieb prijímateľov a identifikovania nutnosti zmien súčasného stavu vybudovaním nových objektov sociálnych služieb či rekonštrukciou existujúcich a zriadením nových druhov sociálnych služieb. Ďalšie kapitoly 6. až 10. popisujú stratégiu personálneho, finančného a komunikačného zabezpečenia zámerov včítane logistiky a hodnotenia ich realizácie. Postupovali sme pritom v súlade s národnou legislatívou vrátane nových štandardov kvality poskytovania sociálnych služieb tak, ako sú definované v zákone. Vytýčené zámery sa opierajú tiež o hodnotenie pripravenosti našich zariadení na transformáciu v rámci NP DI-PPT. Transformačný plán OSS preferuje zotrvanie osôb odkázaných na pomoc inej fyzickej osoby v ich prirodzenom prostredí so zabezpečením potrebnej miery podpory poskytovaním sociálnych služieb terénnou, prípadne ambulantnou formou. Zachová sa tak ich doterajší spôsob života v komunite, sociálne interakcie, súkromie a intimita ako základné predpoklady kvality ich života a predchádza sa tým budúcemu možnému inštitucionalizovaniu prijímateľov do celoročných pobytových zariadení.

Transformačný plán OSS je strednodobým plánovacím dokumentom s predpokladanou realizáciou vo viacerých etapách, zatiaľ s konkrétnejším výhľadom do roku 2031 a s očakávaním pokračovania procesu transformácie sociálnych služieb aj v ďalších rokoch.